เชิญชวนซุปเปอร์ฮีโร่ ที่มีสุขภาพร่างกายแข็งแรง รวมพลังบริจาคโลหิตช่วยผู้ป่วยทั่วประเทศ
รศ.พญ.ดุจใจ ชัยวานิชศิริ ผู้อำนวยการศูนย์บริการโลหิตแห่งชาติ สภากาชาดไทย  กล่าวว่า จากสถานการณ์การแพร่ระบาดของโรคโควิด-19 ในช่วงต้นปี 2565 ที่ผ่านมา  ทำให้จำนวนผู้บริจาคโลหิตลดลงอย่างมาก โรงพยาบาลทุกแห่งทั่วประเทศขาดแคลนโลหิตสะสมยาวนานกว่า 6 เดือน โดยในภาวะปกติจะต้องมีโลหิตบริจาครักษาผู้ป่วยเดือนละ 200,000 ยูนิต แต่ปัจจุบันได้รับโลหิตทั้งประเทศเพียง 150,000-160,000 ยูนิต ส่งผลกระทบต่อผู้ป่วยที่รอรับการผ่าตัด นอกจากนี้ โลหิตยังมีความจำเป็นที่ต้องใช้กับผู้ป่วย ที่มีภาวะสูญเสียโลหิตเฉียบพลันและผู้ป่วยโรคเลือดที่ต้องใช้โลหิตเป็นประจำ จึงเป็นที่มาของโครงการ Blood Hero  ปี 3 เพื่อกระตุ้นและรณรงค์สร้างความตระหนักถึงความสำคัญของการบริจาคโลหิต เพิ่มผู้บริจาคโลหิตรายใหม่ กระตุ้นผู้บริจาคโลหิตรายเก่า เพื่อลดการขาดแคนโลหิตบริจาคในช่วงการแพร่ระบาดของโรคโควิด-19 ทำให้มีโลหิตจ่ายและสำรองให้กับผู้ป่วยในโรงพยาบาลทั่วประเทศ  ให้มีปริมาณโลหิตคงคลังที่เพียงพอ สำหรับผู้ที่มาบริจาคโลหิต จะได้รับเหรียญบรมครูแพทย์ชีวกโกมารภัจจ์” ตลอดเดือนกรกฎาคม 2565 ทั่วประเทศ